1. Niddejjaq, u mhux pjaċir niċċita lil Fredrich Nietzche. Il-kitba tiegħu għamlet ħafna ħsara. Iżda kultant għadda kummenti li fihom hemm ukoll ħafna sens. Wara l-gwerra tal-1870, meta l-Ġermanja (proprjament kienet il-Prussja) ta' Otto von Bismarck rebħet lil Franza, Nietzche kiteb : Rebħiet kbar ħafna huma perikolużi ħafna . Huma perikolużi sija għal min jirbaħ, għalih stess, kif ukoll għal min jitlef, u għall-bqija tad-dinja. Għal min jirbaħ, hemm sogru qawwi li jimtela' bl-arroganza. Jibda jaħseb li ħadd u xejn ma jista' għalih. Il-bniedem li jrabbi ġewwa fih li ma għandu l-ebda biża' mill-ħsieb li jrid jagħti rendikont ta' egħmilu, x'aktarx jiżbalja. Għal min jitlef hemm ir-riskju, xejn inqas perikoluż, li jibda jara t-triq quddiemu diffiċli, iktar milli fil-fatt tkun. Ikabbarhom iktar milli huma u jxekkel lilu nnifsu sabiex jimxi. Meta bdiet il-Gwerra l-Kbira (1914-18), dik li nsejħulha 'l-Ewwel', ħafna kkummentaw li dik il-gwerra nibtet miż-żerriegħa tar-riżentiment tal-1870. Fl-1871, l-Imperu tal-Ġermanja ipproklamawh fis-Sala tal-Mirja ta' Versailles. Il-Ġermaniżi ħassewhom qed jiżfnu fuq il-qabar tal-glorji ta' Franza. Minn hemm sal-1914 ħassew li ħadd ma seta' jżommhom fl-Ewropa. Li kienu invinċibbli. Il-Franċiżi ħassewhom umiljati, u fis-snin bejn l-1870 u l-1914 għaddew minn diversi kriżijiet u firdiet, bħal dik tal- , dik tal-metejora ta' Georges Ernest Boulanger, u diversi skandli. Xtaqu jilħqu lura lit-Tedeski malli tippreżenta ruħha l-okkażjoni. Hekk għamlu, però żammew l-alleanzi prezzjużi. U fl-1918 kienu mar-rebbieħa. L-istess f'pajjiżna Ir-rebħa elettorali, relattivament , tal-Partit Laburista ta' Malta fl-aħħar elezzjonijiet ġenerali, ġiebet magħha l-istess kwalità ta' arroganza. Dan jidher mill-iktar ċar. Il-Gvern Laburista ma jħossx li għandu jagħti spjegazzjoni lil ħadd, ta' xejn. Dan jgħodd għal ħafna mill-Ministri personalment, kif ukoll għall-Gvern kollettivament. Bil-bejgħ tal-passaporti, u s- fil-kaxxa (iżda mhux fil-bilanċ tal-pagamenti fil-kummerċ ma' barra), u bil-maġġoranza tal-voti tal-aħħar elezzjoni, il-Gvern iħossu fuq ir-riħ ta' Filfla. Meta tinkixef jew tfaqqa' xi waħda, il-Gvern, flok jispjega u jirmedja, l-ewwel jiċħad u mbagħad jipprova jgħatti xturu b'xi żball li jgħid li kien sar fl-imgħoddi. Aħna, li tlifna, ukoll narana li għaddejjin mill-perikolu li nippruvaw insibu raġuni għat-telfa, mhux fir-realtajiet, iżda fl-illużjonijiet. Nittamaw li l-istaġun tan-nuqqas ta' qbil jaqleb, bħalma s-sajf jaqleb, għall-istaġun tal-isperanza. M'għandniex għax le. Hemm sustanza tajba. Hemm esperjenza varja li qegħda tinġieb f'daqqa. Il-jum tal-Indipendenza hekk, fil-fatt, serva. Serva bħala pass ieħor lejn dan l-għarfien tar-realtà politika tallum, u mhux dik ta' qabel. Serva biex iġib mill-ġdid lit-tesserati u l-votanti tagħna lura magħna f'diskussjoni, dibattitu u għarfien ta' fejn aħna u fejn għandna mmorru. Il-Partit huwa ħaj u mimli b'persuni ta' rieda tajba. Proprju għalhekk li hemm mill-ġdid il-pedament lejn dak li ġej politikament quddiemna. Hemm għarfien sew tal-wirt tajjeb li l-Partit ħalla lil dan il-pajjiż, u preparazzjoni għal dak li ser ikun mistenni minna. Hawn wisq ftaħir Diżgrazzjatament, l-istaġun tal-ftaħir u l-arroganza min-naħa l-oħra, dik tal-Partit Laburista fil-Gvern, ma tantx donnu jidher li huwa wieqaf. Dan ifisser li l-ħsara li ssir tkun trid żmien itwal biex tissewwa. Sakemm kien hawn Gvern Nazzjonalista, pajjiżna kien magħdud. Nirrealizzaw iktar kemm kien wieħed serju : fil-politika barranija, kif ukoll f'dik interna. Niftakru li l-Prim Ministru tar-Renju Unit, dak iż-żmien David Cameron, fl-2011 irringrazzja lill-Gvern tagħna għall-għajnuna li tajnihom fil-kriżi tal-Libja, biex setgħu joħorġu minn hemm liċ-ċittadini Ingliżi. Il-Gvern tagħna kien jiġi kkonsultat u fdat fuq ħafna. Konna kapaċi nagħtu pariri u direzzjoni lill-oħrajn. Il-Mafja kienet toqgħod 'il bogħod, għax il-Korp tal-Pulizija kien immexxi b'serjetà. Il-Poplu huwa sidna Huwa minnu li bħalissa, fid-dinja, hawn mewġa kbira ta' arroganza li, sfortunatament, tittieħed. Biżżejjed tara kif iġibu ruħhom ċerti mexxejja li għandhom is-setgħa llum, meta narawhom jew naqraw x'qalu. Aħna, bħala demokratiċi, mgħallmin li l-Poplu huwa sovran. Biss nafu li xi wħud jitkellmu u jġibu ruħhom bħallikieku saru bħall-Imperaturi Rumani u ser jibqgħu hemm għal għomorhom. Il-Poplu hu sidhom. Huma, imma, jitkellmu bħallikieku huma sidien ta' kollox. Imma huwa l-elettorat li jiddeċiedi. Dawk li huma b'saħħithom illum isibu ruħhom barra mill-poter. Dik hija l-istorja tal-ħajja ta' dawk li jsiru jaħsbu li huma u l-poter huma ħaġa waħda. Oppożizzjoni li hija determinanti Pajjiżna, tul dawn is-snin, tilef ħafna. Tilef il-kredibilità tiegħu. Tilef fl-integrità u fl-onestà. Tilef fis-serjetà. Tilef fid-direzzjoni tiegħu. Tilef fl-importanza tal-ġustizzja soċjali. Dan, illum, ħafna qed jifhmuh. Proprju għalhekk li ħidmitna tikber. Proprju għalhekk li nagħrfu dejjem iktar li ħidmet l-Oppożizzjoni, immexxija mill-Kap tagħha Dr Adrian Delia, hija determinanti. Mhux biss biex topponi l-iżbalji tal-Gvern, imma biex tipprepara għaż-żmien tal-bidla, jiġi meta jiġi. Kif jgħidu: malli tippreżenta ruħha l-okkażjoni.
Malli tippreżenta ruħha l-okkażjoni